પ્રકૃતિના નિયમોમાં એક નિશ્ચિત પ્રકારની સાદગી, નિર્દોષતા, સ્વાભાવિકતા અને રૌદ્રપણું જોવા મળે છે. અસ્તિત્વ ટકાવવાના ગણિતની આસપાસ દરેક જીવની યંત્રણા ગોઠવાયેલી છે. આપણી યંત્રણા અસ્તિત્વ ઉપરાંત અહંકારના પાયે ઊભેલી છે. નિયમોનો ભંગ આપણા માટે સામાન્ય છે. સ્વાર્થનું ગણિત આંગળીના વેઢે છે. આગળ વધવા માટે કોઈને ધક્કો મારવામાં આપણને નાનમ કે શરમ લાગતી નથી. આપણા ગજવામાં પાસા તૈયાર જ હોય, જરૂર પડે ત્યારે ફેંકવાના.